แบงก์พาณิชย์จีนมีกำไรครึ่งปีแรกโต 3.17% ขณะที่ NPL พุ่ง
แบงก์พาณิชย์จีนมีกำไรครึ่งปีแรกโต 3.17% ขณะที่ NPL พุ่ง
11 ส.ค. 2559

คณะกรรมการกำกับดูแลธนาคารจีน (CBRC) เปิดเผยว่า กำไรสุทธิของธนาคารพาณิชย์จีนในช่วงครึ่งปีแรกอยู่ที่ 8.991 แสนล้านหยวน (ราว 1.3514 แสนล้านดอลลาร์) เพิ่มขึ้นจากช่วงเดียวกันในปีที่แล้วเพียง 3.17%
แถลงการณ์ที่เผยแพร่ผ่านทางเว็บไซต์ของ CBRC เผยด้วยว่า มูลค่าสินทรัพย์ในภาคธนาคารเพิ่มขึ้น 15.7% เมื่อเทียบกับช่วงเดียวกันในปีที่แล้ว โดยขึ้นมาอยู่ที่ 218 ล้านล้านหยวน ณ สิ้นเดือนมิ.ย. ในขณะที่ยอดหนี้สินรวมแตะที่ 201.8 ล้านล้านหยวน เพิ่มขึ้นจากช่วงเดียวกันในปีที่แล้ว 15.2%
ทั้งนี้ ธนาคารของจีนได้ให้การสนับสนุนทางการเงินแก่ภาคเกษตรกรรม วิสาหกิจชุมชน รวมถึงโครงการที่พักอาศัยสำหรับผู้ที่มีรายได้น้อย
ธนาคารพาณิชย์ของจีนมีสินเชื่อที่ไม่ก่อให้เกิดรายได้ (NPL) เพิ่มขึ้น 4.52 หมื่นล้านหยวน มาอยู่ที่ 1.44 ล้านล้านหยวน ณ สิ้นสุดเดือนมิ.ย. ขณะที่สัดส่วนหนี้ที่ไม่ก่อให้เกิดรายได้ต่อหนี้ทั้งหมด (NPL ratio) อยู่ที่ 1.75% ไม่เปลี่ยนแปลงจากช่วงสิ้นเดือนมี.ค.
ด้านอัตราส่วนเงินกองทุนต่อสินทรัพยเสี่ยง (CAR) ของธนาคารพาณิชย์จีน อยู่ที่ 13.11% ณ สิ้นเดือนมิ.ย. ลดลง 0.25% จากสิ้นเดือนมี.ค. บ่งชี้ว่าภาคธนาคารยังคงมีสภาพคล่องเพียงพอ
                